ΑΠΟΦΑΣΗ ΤΗΣ ΕΠΙΤΡΟΠΗΣ της 24ης Φεβρουαρίου 1994 για την περάτωση της διαδικασίας αντιντάμπινγκ σχετικά με τις εισαγωγές ορισμένων συνθετικών νημάτων για χειροποίητα πλεκτά, καταγωγής Τουρκίας (94/120/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 4 και 9,

Μετά από διαβούλευση της συμβουλευτικής επιτροπής,

Εκτιμώντας:

Α. ΔΙΑΔΙΚΑΣΙΑ (1) Το Μάρτιο 1993 η Επιτροπή έλαβε καταγγελία που υπεβλήθη από την επιτροπή βιομηχανίας υφαντουργικών προϊόντων από μαλλί στην ΕΟΚ εξ ονόματος παραγωγών που αντιπροσωπεύουν το μεγαλύτερο μέρος της κοινοτικής παραγωγής του εν λόγω προϊόντος. Η καταγγελία περιείχε αποδεικτικά στοιχεία για πρακτική ντάμπινγκ και την προκύπτουσα ζημία που θεωρήθηκε ότι επαρκούν για την κίνηση διαδικασίας. Συνεπώς η Επιτροπή κοινοποίησε με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2) την έναρξη διαδικασίας αντιντάμπινγκ σχετικά με τις εισαγωγές στην Κοινότητα νημάτων για χειροποίητα πλεκτά από συνθετικές ίνες μη συνεχείς που παράγονται για λιανική πώληση, και υπάγονται στους κωδικούς ΣΟ 5511 10 00 και 5511 20 00.

(2) Η Επιτροπή ενημέρωση τους εξαγωγείς και εισαγωγείς που είναι γνωστό ότι ενδιαφέρονται και τους κοινοτικούς παραγωγούς. Τα ενδιαφερόμενα μέρη είχαν την ευκαίρια να γνωστοποιήσουν γραπτά τις απόψεις τους, να ζητήσουν ακρόαση και να απαντήσουν στα ερωτηματολόγια που έλαβαν σχετικά με τις πληροφορίες που θεώρησε απαραίτητες η Επιτροπή για την εκτίμηση της πρακτικής ντάμπινγκ και της ζημίας. Ορισμένοι κοινοτικοί παραγωγοί και εξαγωγείς ζήτησαν και τους παρεσχέθη παράταση της προθεσμίας για την απάντηση του ερωτηματολογίου που είχε θέσει η Επιτροπή. Εντούτοις, οι περισσότεροι καταγγέλλοντες κοινοτικοί παραγωγοί δεν απάντησαν στο ερωτηματολόγιο ούτε παρέσχουν τις πληροφορίες που ζήτησε η Επιτροπή εντός της προθεσμίας που καθορίστηκε στο πλαίσιο της παράτασης.

(3) Η Επιτροπή θεωρεί ότι οι πληροφορίες που παρέσχουν ορισμένοι κοινοτικοί παραγωγοί δεν αντιπροσωπεύουν την κοινοτική βιομηχανία κατά την έννοια του άρθρου 4 παράγραφος 5 του κανονισμού (ΕΟΚ) αριθ. 2423/88. Συνεπώς, οι ισχυρισμοί για ζημία που περιέχονται στην καταγγελία δεν ήταν δυνατόν να αποτελέσουν αντικείμενο περαιτέρω έρευνας και επαλήθευσης. Ως εκ τούτου, η Επιτροπή θεωρεί ότι δεν είναι δυνατόν να προβεί σε προσδιορισμό της ζημίας ή του κινδύνου ζημίας όσον αφορά την εν λόγω κοινοτική βιομηχανία.

Β. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (4) Δεδομένων των περιστάσεων που αναφέρθησαν στα σημεία 2 και 3, η Επιτροπή συμπεραίνει ότι πρέπει να περατωθεί η διαδικασία αντιντάμπινγκ σχετικά με τις εισαγωγές συνθετικών νημάτων για χειροποίητα πλεκτά, καταγωγής Τουρκίας.

(5) Ζητήθηκε η γνώμη της συμβουλευτικής επιτροπής, η οποία δεν διατύπωσε αντίρρηση.

(6) Η επιτροπή βιομηχανίας υφαντουργικών προϊόντων από μαλλί της ΕΟΚ πληροφορήθηκε τους λόγους που οδήγησαν την Επιτροπή στην περάτωση της διαδικασίας και δεν διατύπωσε σχόλια,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ σχετικά με τις εισαγωγές συνθετικών νημάτων για χειροποίητα πλεκτά, καταγωγής Τουρκίας, που υπάγονται στους κωδικούς ΣΟ 5511 10 00 και 5511 20 00.

Βρυξέλλες, 24 Φεβρουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 210 της 4. 8. 1993, σ. 4.